Արա Ալոյան

**Արա Ռուդիկի Ալոյան** (), հայ բանաստեղծ, արձակագիր, երաժիշտ, մանկավարժ, լրագրող։ ՀԳՄ Գեղարքունիքի մարզային բաժանմունքի և Կալիֆորնիայի հայ գրողների միության անդամ։

## Կենսագրություն
1988-1998 թվականներին սովորել է Վարդենիսի Էդվարդ Պողոսյանի անվան հանրակրթական դպրոցում, 1990-1995 թվականներին՝ Վարդենիսի թիվ մեկ Գեղարվեստական դպրոցի նկարչության և քանդակագործության դասարաններում, 1991-1996 թվականներին՝ Վարդենիսի թիվ 1 երաժշտական դպրոցի դուդուկի բաժնում, 1998-2003 թվականներին՝ Երևանի Կոմիտասի անվան պետական կոնսերվատորիայում։

1992 թվականից հանդես է եկել Հանրային ռադիոյի տարբեր մշակութային հաղորդաշարերում, ներկայացել դուդուկի կատարումներով և հեղինակային բանաստեղծություններով։ 1998-2000 թվականներին թղթակցել է «Կանչ» մանկապատանեկան շաբաթաթերթին, աշխատել է YMCA միջազգային ՀԿ-ի Վարդենիսի ընկերակցությունում, որպես դուդուկի դասատու դասավանդել Վարդենիսի երաժշտական դպրոցում, Վարդենիսի պետական քոլեջում եղել է տնօրենի օգնական և դասախոս։

Եղել է Սոթքի միջնակարգ դպրոցի Կառավարման խորհրդի նախագահ, դասատու, Գեղարքունիքի մարզի ՀԿ խորհրդի անդամ, մարզային փորձագետ, YMCA ծրագրերի քարտուղար, YMCA Հայաստանի ազգային գրասենյակի Թենսինգ հանձնաժողովի նախագահ։ Ալոյանը հանդիսացել է նաև Երևանի Թեթև արդյունաբերության պետական քոլեջի տնօրենի օգնական (գեղարվեստական ղեկավար)։

2007 թվականից աշխատում է հեռուստալրագրության ոլորտում։ Որպես լրագրող, սցենարիստ և խմբագիր համագործակցել է Երկիր Մեդիա, «Հայ թիվի», «Թիվի 5», «Արմենիա», «ATV» հեռւստաընկերությունների հետ, 2014 թվականից «Հ3» լրատվական, քաղաքական և հասարակական բաժնի տնօրեն, 2016 թվականի մարտից՝ նույն հեռուստաընկերության գլխավոր խմբագիր, գլխավոր տնօրենի տեղակալ, «Հ3»-ի «Օրվա խնդիր», «Օրվա դիտարկում» և «Ուղիղ տասանոցին» հաղորդաշարերի հեղինակ-վարող։

2018-20 թթ եղել է Բաց TV հեռուստաընկերության լրատվական և քաղաքական հաղորդումների ղեկավար, ՛՛Բաց լուրեր՛՛ և ՛՛Բաց Շաբաթ՝ Արա Ալոյանի հետ՛՛ ծրագրերի հեղինակ-վարող։

2020 թ․ եղել է ՛՛Կենտրոն՛՛ հեռուստաընկերության լրատվական բաժնի խմբագիր, այնուհետև Armenia,Im մեդիահոլդինգի խմբագիր, հաղորդավար, լուրերի և վերլուծական բաժնի ղեկավար։ Ներկայում ՛՛Հրապարակ՛՛ օրաթերթի միջազգային բաժնի թղթակից, թարգմանիչ, վերլուծաբան է։

Արա Ալոյանի բանաստեղծությունները տեղ են գտել Կանչի, «Հույս, հավատ, Սեր» մատենաշարի համանուն ժողովածուում, «Ժամանակակից ուսանողական պոեզիա» հավաքածուում։

Թարգմանվել և տպագրվել է Վրաստանում, ԱՄՆ-ում, Բանգլադեշում, Լիբանանում, Սերբիայում, Աբխազիայում, Ռուսաստանում, Իրանում. Իտալիայում և այլուր։

Բանաստեղծական հինգ ժողովածուների հեղինակ է, վերջինը՝ Կատուն, որն ուզում էր դառնալ կոմպոզիտոր - մանկական չափածո պիեսն է, որը տարբեր ժանրերում՝ տիկնիկային ներկայացում, դասական բեմականացում և մյուզիքլ, ներկայացվել է ինչպես Հայաստանում, այնպես էլ արտերկրի հայկական կրթամշակութային հաստատություններում։ 

Մասնակցել է բազմաթիվ ազգային, տարածաշրջանային դասընթացների, վերապատրաստումների, համաժողովների, ղեկավարել ոչ-ֆորմալ կրթության ծրագրեր, ճամբարներ և այլն։

## Անդամակցություն
* Հայաստանի գրողների միության Գեղարքունիքի մարզային կառույցի անդամ
* ԱՄՆ Հայ գրողների միության անդամ

## Մրցանակներ
* Հանրապետական մրցույթների բազմակի դափնեկիր՝ որպես դուդուկահար և բանաստեղծ
* «Ռուբեն Սևակի անվան» գրական ամենամյա մրցանակ, 1997
* «Գրիր» գրական մրցույթի գլխավոր մրցանակակիր, 2013

## Երկեր
* «Լույս դառնալուց առաջ» բանաստեղծական ժողովածու, 2003
* «Ոտնահետքեր ջրաներկով», 2014
* «Մի՜ լուսացիր», 2014
* «Համանվագ Ցավի ու Հարության» (պոեմ գրված 1996 թվականին)

## Ծանոթագրություններ

## Արտաքին հղումներ
* Արա Ալոյան, Բանաստեղծություններ
* Գրանիշ, Արա Ալոյան, Բանաստեղծություններ
* Արա Ալոյան, Պոեզիա
* Ստվերների արքան / Արա Ալոյան

Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Կատեգորիա:Հայ արձակագիրներ
Կատեգորիա:Հայ բանաստեղծներ
Կատեգորիա:Հայ երաժիշտներ
Կատեգորիա:Հայ լրագրողներ
Կատեգորիա:Հայ մանկավարժներ
Կատեգորիա:Հայ տղամարդ գրողներ
Կատեգորիա:Հայաստանի գրողների միության անդամներ